b'\n_START_ARTICLE_\nComuna Amaru, Buz\xc4\x83u\n_START_SECTION_\nA\xc8\x99ezare\n_START_PARAGRAPH_\nComuna se afl\xc4\x83 \xc3\xaen sud-vestul jude\xc8\x9bului, \xc3\xaentr-o zon\xc4\x83 de c\xc3\xa2mpie, la limita cu jude\xc8\x9bul Prahova, \xc8\x99i este str\xc4\x83b\xc4\x83tut\xc4\x83 de \xc8\x99oseaua jude\xc8\x9bean\xc4\x83 DJ102H care o leag\xc4\x83 de ora\xc8\x99ul Mizil spre nord, respectiv de DN2 la C\xc4\x83ld\xc4\x83ru\xc8\x99anca c\xc4\x83tre sud.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei Amaru se ridic\xc4\x83 la 2.640 de\xc2\xa0locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 2.773\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (96,1%), cu o minoritate de romi (1,29%). Pentru 2,58% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (95,45%), cu o minoritate de adventi\xc8\x99ti de ziua a \xc8\x99aptea (1,67%). Pentru 2,58% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nIstorie\n_START_PARAGRAPH_\nSatele comunei au luat na\xc8\x99tere pe la 1840, c\xc3\xa2nd c\xc4\x83lug\xc4\x83ri\xc8\x9bele de la m\xc4\x83n\xc4\x83stirea \xc8\x9aig\xc4\x83ne\xc8\x99ti, care de\xc8\x9binea o mo\xc8\x99ie \xc3\xaen zon\xc4\x83, au hot\xc4\x83r\xc3\xa2t s\xc4\x83 dea locuri de cas\xc4\x83 pe acest teren. Al\xc8\x9bi proprietari au procedat similar, deoarece aveau nevoie de m\xc3\xa2n\xc4\x83 de lucru. La sf\xc3\xa2r\xc8\x99itul secolului al XIX-lea, comuna f\xc4\x83cea parte din plasa Tohani a jude\xc8\x9bului Buz\xc4\x83u \xc8\x99i era compus\xc4\x83 din satele Amaru, Dulbanu, Miro\xc8\x99i, Movileanca, Scor\xc8\x9beanca \xc8\x99i Sinaia, av\xc3\xa2nd \xc3\xaen total 1690 de locuitori care tr\xc4\x83iau \xc3\xaen 388 de case. \xc3\x8en comun\xc4\x83 func\xc8\x9bionau 2 \xc8\x99coli (la Amaru \xc8\x99i Miro\xc8\x99i) \xc8\x99i 2 biserici (\xc3\xaen acelea\xc8\x99i sate). \xc3\x8en 1925, comuna era format\xc4\x83 din satele Amaru, Dulbanu, Miro\xc8\x99i, Milui\xc8\x9bi, Sinaia \xc8\x99i Scor\xc8\x9beanca, av\xc3\xa2nd 2950 de locuitori. \xc3\x8en 1931, satele Miro\xc8\x99i \xc8\x99i Milui\xc8\x9bi, denumit acum B\xc4\x83deni-Milui\xc8\x9bi, s-au separat \xc8\x99i au format o comun\xc4\x83 de sine st\xc4\x83t\xc4\x83toare._NEWLINE_\xc3\x8en 1950, comuna a fost inclus\xc4\x83 \xc3\xaen raionul Mizil al regiunii Buz\xc4\x83u \xc8\x99i apoi (dup\xc4\x83 1952) al regiunii Ploie\xc8\x99ti. Comuna B\xc4\x83deni-Milui\xc8\x9bi a luat \xc3\xaen 1964 numele de C\xc3\xa2mpenii, iar \xc3\xaen 1968, ambele au redevenit parte a jude\xc8\x9bului Buz\xc4\x83u. Comuna C\xc3\xa2mpenii a fost desfiin\xc8\x9bat\xc4\x83 \xc8\x99i inclus\xc4\x83 din nou \xc3\xaen comuna Amaru.\n_START_SECTION_\nMonumente istorice\n_START_PARAGRAPH_\nPe teritoriul comunei Amaru, exist\xc4\x83 un singur obiectiv inclus pe lista monumentelor istorice din jude\xc8\x9bul Buz\xc4\x83u: situl arheologic de interes local Valea Dulbanului, aflat la nord-vest de satul Dulbanu. Aici s-au descoperit o a\xc8\x99ezare din perioada Hallstatt (secolele al XII-lea\xe2\x80\x93al V-lea \xc3\xae.e.n.), o a\xc8\x99ezare \xc8\x99i o necropol\xc4\x83 apar\xc8\x9bin\xc3\xa2nd culturii Cerneahov (secolele al III-lea\xe2\x80\x93al IV-lea), precum \xc8\x99i o a\xc8\x99ezare \xc8\x99i o necropol\xc4\x83 din secolele al IV-lea\xe2\x80\x93al V-lea.'